Valke lê beslag op perlemoen | Netwerk24
Valke lê beslag op perlemoen
Deur Desirée Rorke @Dezzierorke 03 Maart 2021 06:30
Sowat 5 900 gedroogde perlemoene is verlede week in 'n luuksewoonkompleks in Brackenfell gevind.
Die Valke het verlede week in samewerking met misdaadintelligensie en die nasionale bosbou-en-visseryedepartement toegeslaan op 'n onwettige perlemoen-verwerkingsaanleg in 'n luuksewoonkompleks in Brackenfell.
Die klopjag het op Dinsdag 23 Februarie plaasgevind. Perlemoen van meer as R2,7 miljoen is gevind en twee verdagtes, 26 en 36 jaar oud, is in hegtenis geneem.
Volgens Zinzi Hani, 'n woordvoerder van die Valke, is daar beslag gelê op 5 837 gedroogde perlemoene by die wooneenheid in Willow Creek in die suide van Brackenfell.
"Met die operasie gaan die Valke volstoom voort met die taak om onwettige perlemoenaanlegte in Kaapstad af te takel," sê Hani.
Die verdagtes het Donderdag 25 Februarie in die Kuilsrivier-landdroshof verskyn op aanklag van die onwettige bedryf van 'n perlemoenverwerkingsaanleg.
In November 2017 is perlemoen van R5 miljoen in 'n verwerkingsaanleg in Brackenfell gevind en in Julie dieselfde jaar het die polisie toegeslaan op 'n plaas langs die Bottelarypad, waar meer as 30 000 perlemoene gevind is. Op 'n perseel in Okavangopark is vier bokse gedroogde perlemoen gevind – verpak en gereed vir uitvoer.
Die delikate seekoslekkerny, 'n bedreigde spesie in die Kaapse waters, word meestal uit die land uit gesmokkel waar dit op restaurantborde in China en Hongkong eindig.